paragraph_text: Na str. 176 svoje knjige objašnjava A. Starčević da "narodnjaci" djeluju tako, "... da našim novcem pomagamo nekakove vredne druge, da našom vlastju i našim gospodstvom drugom, nekakovu narodu koristimo". Na str. 179. iznosi Starčević kako "narodnjaci" objašnjavaju da poduzimaju praktične korake za boljitak hrvatskog naroda, umjesto "nepraktične" borbe za nacionalne interese: "A mi, praktični narodnjaci, prilagodismo se Švabam, pomagasmo mi Hervate civilizirati, štibre razpisivati i pobirati, nemački duh i jezik rasprostranjivati, rečju: raditi sve i kako oni htedoše, pa nam biaše dobra vlada i vreme dobro. Tako radismo i za gospodovanja Našinacah, pa nam biaše dobra vlada i vreme dobro. Tako radimo i danas, za gospodovanja Magjaronah: za što su oni, za to smo i mi, proti čemu su oni, proti tomu smo i mi, pa će nam biti dobra vlada i vreme dobro."